62023TJ0489_RES
Kohtuasi T‑489/23
Ilan Mironovich Shor
versus
Euroopa Liidu Nõukogu
Üldkohtu (viies koda) 18. detsembri 2024. aasta otsus
Ühine välis- ja julgeolekupoliitika – Piiravad meetmed, mis on võetud seoses tegevusega, mis destabiliseerib Moldovat – Rahaliste vahendite külmutamine – Liikmesriikide territooriumile lubamise piirangud – Nende isikute, üksuste ja asutuste loetelud, kelle suhtes kohaldatakse rahaliste vahendite ja majandusressursside külmutamist või liikmesriikide territooriumile lubamise piiranguid – Hageja nime loeteludesse kandmine ja neisse jätmine – Vägivaldsete meeleavalduste kavandamine ja juhtimine – Otsuse (ÜVJP) 2023/891 artikli 1 lõike 1 punkti a alapunkt ii ja artikli 2 lõike 1 punkti a alapunkt ii ning määruse (EL) 2023/888 artikli 2 lõike 3 punkti a alapunkt ii – Põhjendamiskohustus – Õigusvastasuse vastuväide – Hindamisviga – Ettevõtlusvabadus – Omandiõigus – Lepinguväline vastutus
Euroopa Liit – Institutsioonide aktide seaduslikkuse kohtulik kontroll – Piiravad meetmed seoses olukorraga Moldovas – Kontrolli ulatus
(Nõukogu otsus (ÜVJP) 2023/891, muudetud otsustega (ÜVJP) 2023/1047 ja (ÜVJP) 2024/1244; nõukogu määrused 2023/888, 2023/1045 ja 2024/1243)
(vt punkt 21)
Institutsioonide aktid – Põhjendamine – Kohustus – Ulatus – Piiravad meetmed seoses olukorraga Moldovas – Isikutele, kes vastutavad tegevuse eest, mis kahjustab või ohustab Moldova Vabariigi suveräänsust ja sõltumatust või demokraatiat, määratav sisenemis- ja läbisõidukeeld ning rahaliste vahendite külmutamine – Kohustus tuua põhistuses välja eriomased ja konkreetsed asjaolud, mis nimetatud meedet õigustavad – Otsus, mis on tehtud huvitatud isikule teadaolevas kontekstis, mis võimaldab tal mõista tema suhtes võetud meetme ulatust – Kokkuvõtliku põhjenduse lubatavus
(Nõukogu otsus (ÜVJP) 2023/891, muudetud otsustega (ÜVJP) 2023/1047 ja (ÜVJP) 2024/1244; nõukogu määrused 2023/888, 2023/1045 ja 2024/1243)
(vt punktid 26–33)
Ühine välis- ja julgeolekupoliitika – Piiravad meetmed seoses olukorraga Moldovas – Rahaliste vahendite külmutamise otsus – Seaduslikkuse kohtulik kontroll – Ulatus – Üldkohaldatav säte, mis on seotud individuaalse piirava meetmega – Hõlmamine
(ELL artikkel 29; ELTL artikli 275 teine lõik ja artikkel 277; nõukogu otsus (ÜVJP) 2023/891; nõukogu määrus 2023/888)
(vt punktid 42–44)
Institutsioonide aktid – Õigusliku aluse valik – Aktid, mis puudutavad piiravate meetmete kehtestamist seoses olukorraga Moldovas – Isikutele, kes korraldavad, kavandavad või juhivad vägivaldseid meeleavaldusi või muid vägivallaakte või osalevad nendes, määratav sisenemis- ja läbisõidukeeld ning rahaliste vahendite külmutamine – ELL artikkel 29 ja ELTL artikli 215 lõige 2 – Lubatavus
(ELL artikli 3 lõige 5 ja artiklid 21, 23, 24 ning 29; ELTL artikli 215 lõige 2; nõukogu otsus (ÜVJP) 2023/891, artikli 1 lõike 1 punkti a alapunkt ii ning artikli 2 lõike 1 punkti a alapunkt ii; nõukogu määrus 2023/888, artikli 2 lõike 3 punkti a alapunkt ii)
(vt punktid 50, 51 ja 56–59)
Ühine välis- ja julgeolekupoliitika – Piiravad meetmed seoses olukorraga Moldovas – Õiguslik alus – Piiravad meetmed, mis on kehtestatud otsusega ja määrusega, mis on võetud vastu vastavalt ELL artikli 29 ja ELTL artikli 215 alusel – Nõukogu pädevus võtta vastu piiravaid meetmeid, et toetada õigusriigi põhimõtteid liidu kandidaatriigist kolmandas riigis
(ELL artikli 21 lõike 2 punkt b ja artikkel 29; ELTL artikli 215 lõige 2; nõukogu otsus (ÜVJP) 2023/891, artikli 1 lõike 1 punkti a alapunkt ii ja artikli 2 lõike 1 punkti a alapunkt ii; nõukogu määrus 2023/888, artikli 2 lõike 3 punkti a alapunkt ii)
(vt punkt 62)
Euroopa Liit – Institutsioonide aktide seaduslikkuse kohtulik kontroll – Piiravad meetmed seoses olukorraga Moldovas – Kontrolli ulatus – Piiratud kontroll üldnormide üle – Piiravate meetmete vastuvõtmise kriteeriumid – Isikutele, kes korraldavad, kavandavad või juhivad vägivaldseid meeleavaldusi või muid vägivallaakte või osalevad nendes, määratav sisenemis- ja läbisõidukeeld ning rahaliste vahendite külmutamine – Ulatus – Proportsionaalsuse põhimõtte järgimine – Õiguskindluse põhimõtte järgimine
(ELTL artikli 275 teine lõik; nõukogu otsus (ÜVJP) 2023/891, artikli 2 lõike 1 punkti a alapunkt ii; nõukogu määrus 2023/888, artikli 2 lõike 3 punkti a alapunkt ii)
(vt punktid 71–75, 78, 79 ja 85)
Euroopa Liit – Institutsioonide aktide seaduslikkuse kohtulik kontroll – Piiravad meetmed seoses olukorraga Moldovas – Kontrolli ulatus – Hageja kandmine vaidlustatud otsusele lisatud loetellu põhjusel, et hageja vastutab tegevuse või poliitika eest, mis kahjustab või ohustab Moldova Vabariigi suveräänsust ja sõltumatust – Üldkättesaadavad dokumendid – Tõendusjõud – Tõendite vaba hindamise põhimõte
(Nõukogu otsus (ÜVJP) 2023/891, muudetud otsustega (ÜVJP) 2023/1047 ja (ÜVJP) 2024/1244; nõukogu määrused 2023/888, 2023/1045 ja 2024/1243)
(vt punktid 102–112)
Ühine välis- ja julgeolekupoliitika – Piiravad meetmed seoses olukorraga Moldovas – Isikutele, kes vastutavad tegevuse või poliitika eest, mis kahjustab või ohustab Moldova Vabariigi suveräänsust ja sõltumatust või demokraatiat, määratav sisenemis- ja läbisõidukeeld ning rahaliste vahendite külmutamine – Hageja, kes on selle erakonna juht, mis korraldas Venemaa Föderatsiooni huvides ja toetusel vägivaldseid meeleavaldusi – Hindamisviga – Puudumine
(Nõukogu otsus (ÜVJP) 2023/891, muudetud otsustega (ÜVJP) 2023/1047 ja (ÜVJP) 2024/1244; nõukogu määrused 2023/888, 2023/1045 ja 2024/1243)
(vt punktid 119, 129–137, 151 ja 152)
Euroopa Liit – Institutsioonide aktide seaduslikkuse kohtulik kontroll – Piiravad meetmed seoses olukorraga Moldovas – Kontrolli ulatus – Tõend meetme põhjendatuse kohta – Liidu pädeva organi kohustus vaidlustamise korral tõendada puudutatud isikute ja üksuste suhtes kasutatud põhjenduste paikapidavust – Pädeva ametivõimu kaalutlusõiguse ulatus – Varasema loetellu kandmise põhjendamiseks esitatud tõendite asjakohasus, kui loetellu kandmise põhjused, hageja olukord või Moldovas valitseva olukorra areng ei ole muutunud
(Nõukogu otsus (ÜVJP) 2023/891, muudetud otsustega (ÜVJP) 2023/1047 ja (ÜVJP) 2024/1244; nõukogu määrused 2023/888, 2023/1045 ja 2024/1243)
(vt punktid 154 ja 160–163)
Ühine välis- ja julgeolekupoliitika – Piiravad meetmed seoses olukorraga Moldovas – Kohaldamisala – Isikud, kes vastutavad tegevuse või poliitika eest, mis kahjustab või ohustab Moldova Vabariigi suveräänsust ja sõltumatust – Mõiste – Isikud, kes on need teod toime pannud minevikus, sõltumata sellest, et puuduvad tõendid nende seotuse või osalemise kohta nendes tegudes praegu – Hõlmamine
(Nõukogu otsus (ÜVJP) 2023/891, muudetud otsustega (ÜVJP) 2023/1047 ja (ÜVJP) 2024/1244, artikli 1 lõike 1 punkti a alapunkt ii ja artikli 2 lõike 1 punkti a alapunkt ii; nõukogu määrus 2023/888, artikli 2 lõike 3 punkti a alapunkt ii, ning nõukogu määrused 2023/1045 ja 2024/1243)
(vt punktid 158 ja 159)
Ühine välis- ja julgeolekupoliitika – Piiravad meetmed seoses olukorraga Moldovas – Isikutele, kes korraldavad, kavandavad või juhivad vägivaldseid meeleavaldusi või muid vägivallaakte või osalevad nendes, määratav sisenemis- ja läbisõidukeeld ning varade külmutamine – Omandiõiguse ja ettevõtlusvabaduse piiramine – Proportsionaalsuse põhimõtte rikkumine – Puudumine
(Euroopa Liidu põhiõiguste harta, artiklid 16 ja 17; nõukogu otsus (ÜVJP) 2023/891, muudetud otsustega (ÜVJP) 2023/1047 ja (ÜVJP) 2024/1244; nõukogu määrused 2023/888, 2023/1045 ja 2024/1243)
(vt punktid 171–178 ja 181)
Lepinguväline vastutus – Tingimused – Tegelik ja kindel kahju – Hindamine – Kriteeriumid – Tegeliku ja kindla kahju puudumine
(ELTL artikli 340 teine lõik)
(vt punktid 185 ja 186)
Kokkuvõte
Üldkohus jättis oma otsusega rahuldamata tühistamishagi, mille Ilan Mironovich Shor esitas aktide peale, millega Euroopa Liidu Nõukogu kandis ta 2023. aastal (
1
) – ning seejärel jättis ta 2024. aastal (
2
) – selliste isikute ja üksuste loetellu, kelle suhtes kohaldatakse piiravaid meetmeid seoses olukorraga Moldova Vabariigis. Kõnesolev kohtuasi andis Üldkohtule esimest korda võimaluse teha otsuse niisuguse loetellu kandmise kriteeriumi õiguspärasuse kohta, mis võimaldab nõukogul kehtestada piiravaid meetmeid isikute suhtes, kes kavandavad või juhivad vägivaldseid meeleavaldusi või muid vägivallaakte või osalevad neis, ja mis on sätestatud otsuse 2023/891 (
3
) artikli 1 lõike 1 punkti a alapunktis ii ning artikli 2 lõike 1 punkti a alapunktis ii (edaspidi „kriteerium ii“). Samuti on tegemist esimese kohtuotsusega, mis on tehtud Moldova Vabariigis valitsevat olukorda arvestades võetud meetmete raamistikus ja milles Üldkohus vaatas kohtuasja sisuliselt läbi.
Arvestades destabiliseerivat tegevust, millega Moldova Vabariik silmitsi seisis, kehtestas Euroopa Liit piiravad meetmed esimest korda 2023. aasta aprillis. Need olid konkreetselt suunatud isikute vastu, kes vastutavad tegevuse või poliitika eest, mis kahjustab või ohustab Moldova Vabariigi suveräänsust ja sõltumatust või demokraatiat, õigusriiki, stabiilsust või julgeolekut Moldova Vabariigis, või kes toetavad sellist tegevust või poliitikat või viivad seda ellu (
4
).
Hagejal, kes on Moldova ja Iisraeli kodakondsusega ärimees ja poliitik, külmutati rahalised vahendid ja majandusressursid eelkõige tema rolli tõttu vägivaldsete meeleavalduste juhtimisel ja kavandamisel. Sellega seoses heitis nõukogu hagejale ette osalust Moldova Vabariigi praeguse valitsuse vastasele vägivallale õhutamisel ning selles riigis venemeelse tegevuse toetamist.
Üldkohtu hinnang
Esimesena märkis Üldkohus, et kriteeriumi ii osas esitas nõukogu arusaadavalt ja ühemõtteliselt spetsiifilised ja konkreetsed põhjused, mille tõttu ta leidis, et hageja juhitud ja kavandatud meeleavaldused muudavad ta vastutavaks tegevuse eest, mis kahjustab ja ohustab Moldova Vabariigi suveräänsust ja sõltumatust ning selle riigi demokraatiat, õigusriiki, stabiilsust ja julgeolekut. Seetõttu ning arvestades konteksti, milles need aktid vastu võeti, lükkas Üldkohus põhjendamiskohustuse rikkumist käsitleva väite tagasi.
Teisena lükkas Üldkohus samuti põhjendamatuse tõttu tagasi väite, mille kohaselt on otsus 2023/891 ja määrus 2023/888 õigusvastased.
Sellega seoses märkis Üldkohus esiteks, et kriteeriumi ii võis liidu õiguskorras kehtestada otsusega 2023/891 ja määrusega 2023/888, mis põhinevad vastavalt ELL artiklil 29 ja ELTL artikli 215 lõikel 2. Otsuse 2023/891 eesmärki ja sisu arvestades näib nimelt, et see otsus on otseselt seotud ELL artikli 21 lõike 2 punktis b sätestatud ühise välis- ja julgeolekupoliitika (ÜVJP) eesmärkidega, kuna selle eesmärk on tugevdada ja toetada demokraatiat ja õigusriiki Moldova Vabariigis. Neil asjaoludel võib vägivaldsete meeleavalduste või muude vägivallaaktide kavandamine, juhtimine või neis osalemine õigustada liidu tegevust ÜVJP raames, mis põhineb eesmärgil tugevdada ja toetada demokraatiat ja õigusriiki kolmandas riigis. Üldkohus täpsustas, et vägivaldsed meeleavaldused võivad kahjustada asjaomase riigi õiguslikke ja institutsioonilisi aluseid ja niisugused meeleavaldused ei kuulu inimõiguste ja põhivabaduste kaitse konventsiooni (
5
) artikliga 11 ning Euroopa Liidu põhiõiguste harta artikli 12 lõikega 1 tagatud rahumeelse kogunemise vabaduse põhiõiguse alla.
Seejärel leidis Üldkohus, et nende isikute ring, keda kriteeriumil ii rajanevad meetmed potentsiaalselt puudutavad, ei ole ebaproportsionaalne. Selleks, et piiravad meetmed võetaks selle kriteeriumi alusel, peab puudutatud isiku tegevus kahjustama või ohustama Moldova Vabariigi suveräänsust ja sõltumatust või demokraatiat, õigusriiki, stabiilsust või julgeolekut selles riigis. Teisisõnu peab see tegevus olema selline, mis võib kahjustada asjaomase riigi õiguslikke ja institutsioonilisi aluseid. Seega ei või piiravaid meetmeid võtta isikute vastu, kes vastutavad niisuguste meeleavalduste kavandamise, juhtimise või neis osalemise eest, mis on hõlmatud õigusega rahumeelse kogunemise vabadusele.
Viimaseks otsustas Üldkohus, et nõukogu ei teinud hindamisviga, kui ta leidis, et hageja juhitud ja kavandatud vägivaldsed meeleavaldused tõid viimasele kaasa vastutuse tegevuse eest, mis kahjustab või ohustab demokraatiat ja õigusriiki Moldova Vabariigis.
Selle kohta märkis Üldkohus esmalt, et vaidlustatud aktid on piisavalt põhjendatud, et tuvastada ühelt poolt, et hageja osales isikute väljaõppel selleks, et need isikud provotseeriksid korrarikkumisi ja rahutusi Moldova Vabariigis toimuvate meeleavalduste ajal, ning teiselt poolt, et tema erakond korraldas 2022. ja 2023. aastal vägivaldseid meeleavaldusi ja kogunemisi eelkõige pealinnas Chișinăus, kasutades selleks tasustatud meeleavaldajate abi. Nimelt nähtub mitmest tõendist konkreetselt, täpselt ja ühtelangevalt, et hageja erakond valis välja suure hulga inimesi ja maksis neile tasu selle eest, et nad osaleksid kõnealustel meeleavaldustel. Sellest ilmneb muu hulgas konkreetsemalt, et hageja kavatsus oli panna nendel meeleavaldustel tasu eest osalema teatavad spetsiifilise profiiliga isikud, kellel on valmidus põhjustada korrarikkumisi ja rahutusi selleks, et valitsust hirmutada. Seetõttu ei saa asuda seisukohale, et need isikud kavatsesid nendel meeleavaldustel osaledes kasutada oma õigust rahumeelse kogunemise vabadusele, et väljendada oma isiklikke seisukohti.
Üldkohus märkis lisaks, et kõnealused vägivaldsed meeleavaldused korraldati Venemaa Föderatsiooni huvides ja toetusel, mistõttu paigutuvad need täielikult Moldova valitsust destabiliseeriva tegevute hulka, millele sooviti vastata kõnealuste piiravate meetmetega.
Lisaks asus Üldkohus seisukohale, et ehkki nõukogu ei ole esitanud tõendeid selle kohta, et hageja kavandas või juhtis vägivaldseid meeleavaldusi või osales neis otseselt või kaudselt alates tema nime kandmisest kõnealustesse loeteludesse, ei piisa üksnes hageja erakonna laialisaatmisest, et lõpeks vajadus tema suhtes võetud piiravate meetmete järele, kuivõrd nõukogu leidis, et endiselt esineb oht demokraatiale ja õigusriigile ning Moldova Vabariigi stabiilsusele ja julgeolekule.
Üldkohus märkis selle kohta, et vägivaldsete meeleavalduste korraldamine ei sõltu sellest, kas poliitiline erakond, mille juht hageja oli, eksisteerib või mitte.
Lisaks ei tähenda asjaolu, et hageja nime vaidlusalustesse loeteludesse kandmise põhjused viitavad faktilistele asjaoludele, mis esinesid enne esialgsete aktide vastuvõtmist ja mis olid väga hiljuti muutunud, ilmtingimata seda, et nende aktidega tema suhtes kehtestatud piiravad meetmed on asjassepuutumatud. Niisugust tõlgendust kinnitab otsuse 2023/891 artikli 8 teine lõik ja määruse 2023/888 artikli 13 lõige 4. Need sätted võimaldavad jätta kõnealustesse loeteludesse niisuguste isikute ja üksuste nimed, kes ei ole läbivaatamisele eelnenud ajavahemikul toime pannud ühtki Moldova Vabariiki destabiliseerivat tegu, kui loetellu jätmine on jätkuvalt põhjendatud, arvestades kõiki asjasse puutuvaid asjaolusid ja eelkõige asjaolu, et piiravate meetmete eesmärke ei ole saavutatud.
Lisaks lõi hageja uue poliitilise rühmituse kohe pärast oma erakonna laialisaatmist ning hageja ja Venemaa Föderatsiooni vahelised suhted ei lõppenud pelgalt hageja partei laialisaatmise tõttu 2023. aasta juunis.
Järelikult ei ole kontekst, mis õigustas hageja nime esmakordset kandmist kõnealustesse loeteludesse, muutunud nii, et see oleks takistanud nõukogul jätta hageja nimi nendesse loeteludesse kriteeriumi ii alusel, tuginedes samadele tõenditele kui need, mis õigustasid tema nime esmakordset loetelusse kandmist.
Kõike eeltoodut arvestades jättis Üldkohus rahuldamata hageja esitatud tühistamisnõude, ning kuna puuduvad tõendid tegeliku ja kindla kahju tekkimise kohta, ka kahju hüvitamise nõude.
(
1
)	Nõukogu 30. mai 2023. aasta otsus (ÜVJP) 2023/1047, millega muudetakse otsust (ÜVJP) 2023/891, mis käsitleb piiravaid meetmeid seoses tegevusega, mis destabiliseerib olukorda Moldova Vabariigis (ELT 2023, L 140 I, lk 9), ja nõukogu 30. mai 2023. aasta rakendusmäärus (EL) 2023/1045, millega rakendatakse määrust (EL) 2023/888, mis käsitleb piiravaid meetmeid seoses tegevusega, mis destabiliseerib olukorda Moldova Vabariigis (ELT 2023, L 140 I, lk 1).
(
2
)	Nõukogu 26. aprilli 2024. aasta otsus (ÜVJP) 2024/1244, millega muudetakse otsust (ÜVJP) 2023/891, mis käsitleb piiravaid meetmeid seoses tegevusega, mis destabiliseerib olukorda Moldova Vabariigis (ELT L, 2024/1242), ja nõukogu 26. aprilli 2024. aasta rakendusmäärus (EL) 2024/1243, millega rakendatakse määrust (EL) 2023/888, mis käsitleb piiravaid meetmeid seoses tegevusega, mis destabiliseerib olukorda Moldova Vabariigis (ELT L, 2024/1243).
(
3
)	Nõukogu 28. aprilli 2023. aasta otsus (ÜVJP) 2023/891, mis käsitleb piiravaid meetmeid seoses tegevusega, mis destabiliseerib olukorda Moldova Vabariigis (ELT 2023, L 114, lk 15).
(
4
)	Vt otsuse 2023/891 artikli 1 lõige 1 ja nõukogu 28. aprilli 2023. aasta määruse 2023/888, mis käsitleb piiravaid meetmeid seoses tegevusega, mis destabiliseerib olukorda Moldova Vabariigis (ELT 2023, L 114, lk 1), artikli 2 lõige 3.
(
5
)	Allkirjastatud Roomas 4. novembril 1950.